Studieskuld: US wil studente met byna R1 miljoen helpArgieffoto Die Universiteit Stellenbosch (US) se pre-eeufees-fondsinsamelingsveldtog, #US99, het ŉ nuwe ambisieuse teiken. Dié veldtog is daarop gemik is om studieskuld te verlig. Die universiteit het in ŉ verklaring gesê die aanvanklike teiken van R99 999 is danksy vrygewige skenkings sommer vroeg verbygesteek. Die nuwe teiken is nou R999 999. Karen Bruns, senior direkteur van die US se afdeling ontwikkeling en alumni-betrekkinge, het luidens ŉ persverklaring gesê die skenkings wat op die GivenGain-platform ontvang is, het teen 1 Desember R24 000 beloop. “Tesame met donasies van alumni, personeel en studente is ŉ verdere R32 500 ingesamel,” het Bruns gesê. “ŉ Beduidende skenking van R500 000 van een van ons lojale skenkers wat gereeld beursbefondsing bied, het ons in staat gestel om ons teiken te verhoog en sodoende meer gegradueerdes te help,” het sy verduidelik. “Hoewel baie van ons studente beurse van verskeie vennote soos die regering, stigtings, sakeondernemings en trusts ontvang, is daar dikwels nog ŉ uitstaande bedrag wat studente ná afloop van hul gradeplegtigheid skuld,” het Cheryl Benadie, skenkerbetrekkinge-bestuurder aan US, volgens die verklaring gesê. Benadie het benadruk om graad te vang is die einde van ŉ ongelooflike reis vir enige gegradueerde. “Studente staan op die drumpel van ŉ nuwe begin, gewapen met ŉ welverdiende graad van US, ŉ internasionaal erkende instelling. “Ongelukkig, vir sommige van ons eerste-generasie gegradueerdes wat die professionele wêreld as ŉ eerste-generasie professionele persoon betree, is die las van studieskuld soms oorweldigend. Ons erken en waardeer die ondersteuning van al ons skenkers en vennote. Die behoefte is altyd daar,” het sy bygevoeg. “Kleiner skenkings van R50, R100, R500 maak op die einde van die dag saam ŉ groot bedrag. Dít is die krag van kollektiewe skenking in aksie. Ons moedig mense aan om die geskenk van finansiële vryheid hierdie feestyd te gee,” het Benadie gesê. Martin Viljoen, mediabestuurder van US, het aan Maroela Media gesê US weet wie die behoeftige studente is en die beurskantoor allokeer dan die fondse. “Die uitstaande studieskuld van studente wat nou gegradueer het, is ongelukkig meer as R999 999. Die doel was om hierdie skuld te help delg, so dit sal nou opgebruik word.” “Hierdie was ŉ spesiale projek en ons is ongelooflik opgewonde en dankbaar vir die ondersteuning van almal wat bydraes gegee het sodat ons die gestelde doelwit so gou kon bereik,” het Viljoen gesê. “Die Universiteit is egter voltyds besig met fondsinsamelings en studente-ondersteuning is ons hoogste prioriteit. Daar sal heel moontlik verdere projekte in die toekoms wees.” Prof. Wim de Villiers, rektor en visekanselier, het sy stem bygevoeg en gesê: “Baie van ons studente het net daardie lááste finansiële hupstoot nodig om hulle in staat te stel om ŉ professionele loopbaan te begin. Ek is baie opgewonde oor die #US99-fondsinsamelingsveldtog en ek nooi al ons alumni, donateurs, vennote én vriende van die universiteit om hierdie verdienstelike veldtog te ondersteun.” Die #US99-veldtog duur tot 27 Desember. Dit is op 20 September bekendgestel. Vir meer inligting oor US se veldtog om studieskuld te verlig, besoek www.sun.ac.za of bel Anneke Muller by 021 808 9906 of Cheryl Benadie by 021 808 9351.